Kamma-metropolisielede aangekeerArgieffoto Vier mans is in hegtenis geneem nadat hulle hulself glo as Johannesburgse metropolisiebeamptes voorgedoen het. Supt. Edna Mamonyane, woordvoerder van die metropolisie, het Donderdag gesê die vier mans, onderskeidelik 18, 23, 28 en 33 jaar oud, is Woensdag in Meadowlands in hegtenis geneem. “Metropolisiebeamptes het Woensdag ŉ verdagte Toyota Venture opgemerk en dit van die pad af getrek,” het Mamonyane gesê. “Die beamptes het die motor deursoek en ŉ koeëlvastebaadjie van die metropolisie, blou ongemerkte baadjies en vervalsde aanstellingskaarte in hul besit gevind.” Die mans moet binnekort in die Meadowlands-landdroshof verskyn op aanklagte van bedrog, die besit van gesteelde eiendom en die nabootsing van ŉ beampte.